Predkladacia správa

Podľa § 70 ods. 2 zákona Národnej rady Slovenskej republiky č. 350/1996 Z. z.                o rokovacom poriadku Národnej rady Slovenskej republiky v znení neskorších predpisov predseda Národnej rady Slovenskej republiky požiadal vládu Slovenskej republiky o zaujatie stanoviska k návrhu poslancov Národnej rady Slovenskej republiky Dušana Jarjabka, Jána Senka, Štefana Gašparoviča, Petra Náhlika, Viery Mazúrovej, Miroslava Číža, Petra Fitza na vydanie zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov.

Na rokovanie vlády Slovenskej republiky materiál predkladá z hľadiska vecnej príslušnosti minister kultúry Slovenskej republiky.

Ministerstvo kultúry Slovenskej republiky podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky predkladá na rokovanie vlády Slovenskej republiky návrh poslancov Národnej rady Slovenskej republiky Dušana Jarjabka, Jána Senka, Štefana Gašparoviča, Petra Náhlika, Viery Mazúrovej, Miroslava Číža, Petra Fitza na vydanie zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov.

Stanovisko Ministerstva kultúry Slovenskej republiky k predloženému návrhu zákona:

V prípade organizovania verejných kultúrnych podujatí nie je v praxi často možné splniť podmienku nahlásenia programu podujatia príslušnej organizácii kolektívnej správy v lehote desať dní pred uskutočnením podujatia. Program sa často tvorí a dotvára aj krátko pred uskutočnením podujatia, alebo môže dôjsť k zmenám programu aj tesne pred jeho uskutočnením. Poslanecký návrh zákona reaguje na tieto skutočnosti a upúšťa od presne vymedzenej lehoty na splnenie si zákonnej povinnosti usporiadateľa nahlásiť program podujatia príslušnej organizácii kolektívnej správy, so zachovaním všeobecnej autorskoprávnej zásady získania súhlasu na použitie diela vopred (pred jeho použitím). Je však potrebné brať zreteľ aj na možnosti organizácií kolektívnej správy, aby boli tento súhlas schopné udeliť (administratívne zabezpečiť) vopred. Z uvedených dôvodov by sa malo nahlásenie programu zrealizovať v dostatočnom časovom predstihu pred uskutočnením podujatia. Splnenie si tejto povinnosti podľa súčasnej úpravy vyžaduje nahlásenie názvu diela a mena autora. Nedostatkom predmetného ustanovenia v súčasnom znení je, že nereflektuje skutočnosť, že dielo môže byť pseudonymné, anonymné, alebo autor nemusí byť známy. Tiež môže ísť o dielo, ktoré nemá autora (najmä v prípade folklórnych diel). Navrhované znenie tento nedostatok odstraňuje. Poslanecký návrh zákona tiež zdôrazňuje, že právna domnienka ustanovená v súčasnej úprave, podľa ktorej sa v prípade, ak si usporiadateľ nesplní svoju zákonnú povinnosť, predpokladá, že boli použité len tie diela, ku ktorým právo na verejné vykonanie spravuje organizácia kolektívnej správy, je vyvrátiteľná.

Vzhľadom na vyššie uvedené Ministerstvo kultúry Slovenskej republiky odporúča vysloviť súhlas s predloženým návrhom poslancov Národnej rady Slovenskej republiky Dušana Jarjabka, Jána Senka, Štefana Gašparoviča, Petra Náhlika, Viery Mazúrovej, Miroslava Číža, Petra Fitza na vydanie zákona, ktorým sa mení a dopĺňa zákon č. 618/2003 Z. z. o autorskom práve a právach súvisiacich s autorským právom (autorský zákon) v znení neskorších predpisov a zároveň si uplatňuje nasledovné pripomienky: 

K  čl. I:

1.	Do úvodnej vety odporúčame v súlade s bodom 29 Prílohy č. 5 k Legislatívnym pravidlám vlády Slovenskej republiky doplniť predložku „V“ tak, aby uvádzacia veta znela nasledovne: „V § 81 odsek 6 znie:“.

2.	Na základe pripomienky Ministerstva spravodlivosti Slovenskej republiky uplatnenej v medzirezortnom pripomienkovom konaní navrhujeme pred slová „pred uskutočnením podujatia“ doplniť slová „najmenej 48 hodín“ a to z dôvodov, aby organizácia kolektívnej správy bola schopná administratívne zabezpečiť udelenie súhlasu na použitie diela a bola tak zachovaná všeobecná autorskoprávna zásada získania súhlasu na použitie diela vopred. Táto lehota je zároveň na rozdiel od určovania lehôt na dni jednoznačným určením počítania času, kedy je zjavný začiatok aj koniec lehoty, čo zabráni vzniku možných interpretačných problémov, a taktiež primerane zohľadňuje počítanie hodín aj počas soboty, nedele a iných dní pracovného pokoja. 

3.	Slová „kým sa nepreukáže opak“ navrhujeme nahradiť slovami „kým usporiadateľ nepreukáže opak“ z dôvodu spresnenia. To, že na verejnom kultúrnom podujatí boli verejne vykonané diela, ku ktorým právo na verejné vykonanie nespravuje organizácia kolektívnej správy, musí preukázať usporiadateľ (ak si nesplnil oznamovaciu povinnosť).

K čl. II:

1.	Z dôvodu splnenia lehôt v rámci legislatívneho procesu odporúčame posunutie navrhovanej účinnosti nahradením slov „1. novembra 2012“ slovami „1. decembra 2012“.